b'\n_START_ARTICLE_\nArhiv Republike Slovenije\n_START_SECTION_\nNaloge in cilji\n_START_PARAGRAPH_\nArhiv Republike Slovenije kot dr\xc5\xbeavni arhiv varuje javno arhivsko gradivo dr\xc5\xbeavnih organov, nosilcev javnih pooblastil oziroma izvajalcev javnih slu\xc5\xbeb, ki jih zagotavlja dr\xc5\xbeava, Banke Slovenije ter dr\xc5\xbeavnih in javnih skladov, agencij in drugih pravnih oseb, ki jih ustanovi dr\xc5\xbeava in praviloma delujejo za obmo\xc4\x8dje celotne dr\xc5\xbeave. Arhiv varuje tudi zasebno arhivsko gradivo in filmsko arhivsko gradivo za vso dr\xc5\xbeavo. Vodi zbirno evidenco javnega arhivskega gradiva v dr\xc5\xbeavi in evidenco arhivskega gradiva v zamejstvu in po svetu, ki se nana\xc5\xa1a na Slovenijo in Slovence ter vodi evidenco javnih simbolov, grbov, zastav, pe\xc4\x8datov, \xc5\xbeigov in \xc5\xa1tampiljk na ravni dr\xc5\xbeave._NEWLINE_Arhiv varuje javno in zasebno arhivsko gradivo v skladu z Zakonom o varstvu dokumentarnega in arhivskega gradiva ter arhivih (ZVDAGA) in Zakonom o arhivskem gradivu, ki vsebuje osebne podatke o zdravljenju pacienta (ZAGOPP).\n_START_SECTION_\nSlovenski filmski arhiv pri Arhivu Republike Slovenije\n_START_PARAGRAPH_\nSlovenski filmski arhiv (SFA) je s skoraj petdesetletno tradicijo eden izmed najstarej\xc5\xa1ih filmskih arhivov v srednjeevropskem prostoru ter drugi najstarej\xc5\xa1i filmski arhiv v nekdanji Jugoslaviji, takoj za Jugoslovansko kinoteko. Ustanovljen je bil leta 1968 pri takratnem Arhivu Slovenije z nalogo zbiranja in varovanja slovenskega filmskega arhivskega gradiva na podlagi Zakona o arhivskem gradivu in arhivih (Uradni list SRS 24/66), ki je dolo\xc4\x8dal, da je film arhivsko gradivo. To svojo nalogo SFA opravlja vse do danes za celoten slovenski kulturni prostor._NEWLINE_V \xc4\x8dasu svojega obstoja je zbral ve\xc4\x8dino slovenske filmske dedi\xc5\xa1\xc4\x8dine, ki so jo posneli slovenski avtorji in producenti. Najstarej\xc5\xa1i film v Zbirki filmov (SI AS 1086) so prvi slovenski filmski zapisi dr. Karola Grossmanna, za\xc4\x8detnika slovenske kinematografije. Po letu 1990 SFA hrani tudi filme muzejev, arhivov, izobra\xc5\xbeevalnih ustanov, podjetij in gospodarskih dru\xc5\xbeb, raznih ministrstev ter zasebnih ustvarjalcev in zbirateljev.\n_START_SECTION_\nCenter za restavriranje in konserviranje\n_START_PARAGRAPH_\nCenter za restavriranje in konserviranje Arhiva RS v prvi vrsti skrbi za gradivo Arhiva RS in slovenskih regionalnih arhivov ter drugo ogro\xc5\xbeeno slovensko pisno in grafi\xc4\x8dno dedi\xc5\xa1\xc4\x8dino ter likovna dela na papirju. Skrb se nana\xc5\xa1a tako na kurativo \xe2\x80\x93 konserviranje-restavriranje kot na preventivno materialno varovanje gradiva in svetovanje.\n_START_SECTION_\nGradivo v Arhivu Republike Slovenije\n_START_PARAGRAPH_\nArhiv Republike Slovenije hrani:_NEWLINE_- arhivsko gradivo republi\xc5\xa1kih upravnih in drugih dr\xc5\xbeavnih organov in nekdanjih dr\xc5\xbeavnih ali avtonomnih organov na stopnji de\xc5\xbeele ali podobni vi\xc5\xa1ji stopnji, ki so imeli sede\xc5\xbe na ozemlju Slovenije in so upravno in sodno pokrivali njeno celotno ozemlje (od 15. stoletja dalje); _NEWLINE_- arhivsko gradivo organov, organizacij in dru\xc5\xa1tev s podro\xc4\x8dja gospodarstva, ban\xc4\x8dni\xc5\xa1tva, zdravstva in socialnega varstva, \xc5\xa1olstva, kulture in znanosti, ki so po svojih pravilih delovali za celotno obmo\xc4\x8dje dana\xc5\xa1nje Slovenije ali njenih nekdanjih de\xc5\xbeel (od 16. stoletja dalje);_NEWLINE_- arhivsko gradivo zemlji\xc5\xa1kih gospostev, rodbin, dru\xc5\xbein in posameznikov, ki je pomembno za zgodovino (od 13. stoletja dalje);_NEWLINE_- arhivsko gradivo v zbirkah: listine (od 12. stoletja dalje), rokopise (od 9. stoletja dalje), zemlji\xc5\xa1ke knjige (od 18. stoletja dalje), katastre (od 18. stoletja dalje), na\xc4\x8drte (od 18. stoletja dalje)... _NEWLINE_Slovenski filmski arhiv hrani slovenske dokumentarne, animirane in igrane filme od najstarej\xc5\xa1ega slovenskega filma iz leta 1905 dalje. Ohranjeno je preko 90% slovenskih filmov. _NEWLINE_Arhiv po stanju ob koncu leta 2007 hrani 1855 arhivskih fondov in zbirk od 9. stoletja do danes v skupnem obsegu preko 17.000 teko\xc4\x8dih metrov gradiva na papirju, 6.752 naslovov filmov, 1288 video naslovov, 3.745 mikrofilmskih kolutov, 8.311 mikrofi\xc5\xa1ev in 26 kaset mikrofi\xc5\xa1ev, 158.141 fotografij, 734 kosov nosilcev zvoka in 21.949 kosov zapisov na ostalih nosilcih ter druge vrste arhivskega gradiva (listine, diplome, katastre, karte, zemljevide, kasete, diskete\xe2\x80\xa6). Vse arhivsko gradivo je hranjeno na skupno 35.480 dol\xc5\xbeinskih metrih arhivskih polic, v 187 predalnikih, 158 kovinskih omarah, v 148 kartote\xc4\x8dnih omarah\xe2\x80\xa6 ._NEWLINE_Arhivalija meseca_NEWLINE_Arhivalija meseca, ki jo Arhiv Republike Slovenije pripravlja od januarja 2011, je namenjena popularizaciji arhiva in arhivskega gradiva. V spletni obliki so predstavljeni dokumenti, ki so vizualno ali vsebinsko posebej zanimivi, na novo prevzeti v arhiv ali doslej spregledani, povezani s teko\xc4\x8dimi obletnicami, aktualnim dogajanjem v dru\xc5\xbebi ipd.'